ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ጊላነት፡ ዘሕዝን መድረኽ አህዛብ ዓለም 23 ነሓሰ 2019 መግለጺ ስእሊ, ዘስካሕክሕ ንግድ ባሮት ዓለምና ካብ ጥንቲ ኣትሒዛ ዘሕዝን ጊላዊ ህይወት ርእያን መስኪራን እያ። ሰባት ኣብ ዕዳጋ ከም ኣቕሓ ተሸይጦም ተለዊጦም። ኣብ ሕርሻን ዕደናን ከም እንስሳ እናተገርፉ ሰሪሖም። ገሊኦም መምሃሪ ግቡዛትን ሰነፋትን ክኾኑ ኣብ ቅድሚ ሰባት ተሰይፎም። ደቀንስትዮ ብዝኾነ ጎይታ ተደፊረን ተዓሚጸን፡ ተገሪፈን ተረጊጸን። ክሳብ ጊላነት ብሕጊ ዝለዓል፡ ብዙሕ ብዙሕ ክትዛረበሉ ዘሕፍር ዘስካሕክሕክሕ ግፍዕን መከራን ሓሊፉ። ዕቤትን ምዕባለን ሃገራት ምዕራብ እምበኣር ረሃጽን ደምን ገላዩ ዝሓለፎ እዩ። እቲ ዘባህርር ተግባር ከኣ ንምህሮን ተመኩሮን ክኸውን ቮልዩማት መጻሕፍቲ ተጻሒፎም፡ ኣዝዩ ብዙሕ ፊልም እውን ተቐሪጹን ተሰኒዱን። "እቲ ዘሕዝን ግን" ይብል የማነ ጊላዝጊ "እቲ ኣብ 17 ክፍለ ዘበን ነይሩ ዝበሃል ዘስካሕክሕ ግፍዕታት ሕጂ ዓለምና ብሓበሬታን ቴክኖሎጂን ኣብ ዝተራቐቐትሉ መበል 21 ክፍለ ዘበን ክፍጸም ምርኣዩ እዩ" ብምባል ነቲ ኣብ ዝሓለፈ ዓመታት ኣብ ሊብያ ብጋዜጠኛ ሲኤንኤን ብቪድዮ ፊልም ዝተቐርጸ ንዓለም ዘሰንበደ ጨረታ መሸጣ ኣፍሪቃውያን ስደተኛታት ይዝክር። እቲ ብሕቡእ ካሜራ ነቲ ፍጻሜ ቀሪጹ፡ ዓለም፡ ሕጂ እውን ሰባት ከም ኣቕሓ ብጨረታ ይሽየጡ ከምዘለዉ ምስክርነት ዝሃበት ጋዜጠኛ፡ ናይ ብሓቂ ክትድነቕ ይግባኣ እዩ ይብል ቴድሮስ የማነ፡ ንባዕሉ እውን ብሊብያ ንዝሓለፎ ዘስካሕክሕ ጉዕዞ ብምስትንታን። እታ ቀደም እውን ኣብ ምስግጋር ንግዲ ባራዩ ታሪኽ ከምዘለዋ ዝንገረላ ሃገረ ሊብያ ሕጂ እውን ሰባት ዝሽየጡላን ዝልወጡላ ጫካ ግህሰት ሰብኣዊ መሰላት ኮይና ምህላዋ እዩ። ሎሚ 23 ነሓሰ ዓለማዊ ዝኽሪ ንግዲ ባሮትን ምውጋዱን እዩ። እዚ ብሕቡራት ሃገራት ዝኽበር ሃገራት እጃመን ክገብራ፡ ተጣበቕቲ ሰብኣዊ መሰላት ከኣ ኣፍልጦን መንቋሕቋሕታን ህዝቢ ዓለም ንምዕባይ ንክሕግዝ ተባሂሉ እዩ ዝግበር። ይኹን እምበር ሎሚ እውን እንተኾነ፡ ዓይነቱን መልክዑን ደኣ ተፈልዩ እምበር እቲ ዘመናዊ ጊላነት ኣብ ዓለምና ገና ጉሉሕ እዩ ዘሎ። ንምዃኑ ጊላነት እንታይ እዩ?
